FUNDAMENTAREA CHELTUIELILOR PUBLICE LOCALE-ETAPĂ FUNDAMENTALĂ A ELABORĂRII BUGETELOR LOCALE

**Rezumat:**

*Fundamentarea, dimensionarea şi repartizarea cheltuielilor bugetelor locale pe ordonatori de credite, pe destinaţii, respectiv pe acţiuni, activităţi, programe, proiecte, obiective, se efectuează în concordanţă cu atribuţiile ce revin autorităţilor administraţiei publice locale, cu priorităţile stabilite de acestea, în vederea funcţionării lor şi în interesul colectivităţilor locale respective. Între factorii ce condiţionează mărimea cheltuielilor din bugetele locale se înscriu şi unii de ordin subiectiv, inclusiv fenomene cu acţiune aleatoare sau imprevizibilă în faza de întocmire şi aprobare a bugetului local.*

*În articolul de faţă ne propunem investigarea şi analiza modului de fundamentare a prevederilor de la partea de cheltuieli din bugetele locale dar şi identificarea unei metode optime de fundamentare a acestora. Studiul debutează cu prezentarea metodelor clasice de fundamentare a cheltuielilor din bugetele locale: metoda automată, metoda majorării (diminuării) şi metoda evaluării directe. Un loc central în cadrul articolului îl ocupă prezentarea modului de fundamentare principalelor categorii de cheltuieli publice din bugetele locale. Din cercetarea efectuată prin prezenta lucrare rezultă faptul că în condiţiile actuale este necesar ca proiectarea, fundamentarea şi elaborarea bugetelor locale trebuie să se ţină seama de cerinţele de dezvoltare economică, cerinţele social-culturale şi cerinţele privind funcţionarea administraţiei locale.*

**Key words:** buget local**,** cheltuieli publice locale, fundamentare, elaborarea bugetului local, eficienţă economică

**JEL classification:** H 72**,** H 83

**1. Introducere**

În literatura de specialitate (Voinea, 2011) se afirmă că elaborarea proiectelor bugetelor în calitate de fază a procesului bugetar local local poate fi considerată fundamentală, deoarece de analiza şi proiecţia veniturilor şi cheltuielilor pentru anul următor depinde finanţarea serviciilor publice locale în perioada respectivă. Atât elaborarea cât şi aprobarea bugetului local, trebuie să se bazeze pe un sistem informaţional adecvat, să se fundamenteze pe date reale şi să reflecte situaţia financiară a unităţilor administrativ teritoriale. În mod concret se impune ca evaluările la cheltuieli respectiv la venituri să aibă corespondent în posibilităţile reale de realizare a lor şi să exprime corect elementele de efort şi efect pe care se fundamentează (Filip, 2002).

Elaborarea bugetelor locale prezintă trăsături diferite de la o ţară la alta a Uniunii Europene, fiecare din ele căutând soluţia optimă pentru îmbunătăţirea procesului bugetar local în această etapă. În cadrul acestei etape a procesului bugetar local un rol foarte important îl are dimensionarea şi repartizarea cheltuielilor bugetelor locale pe ordonatori de credite, pe destinaţii, respectiv pe acţiuni, activităţi, programe, proiecte, obiective. Scopul lucrării de faţă îl constituie tocmai analiza şi aprofundarea modului de fundamentare a cheltuielilor publice din bugetele locale din Romănia dar şi identificarea unei metode optime de fundamentare a acestora.

**2. Metode clasice de fundamentare a cheltuielilor din bugetele locale**

Cheltuielile şi veniturile care se prevăd în bugetele locale se dimensionează pe baza unor metode diferite în funcţie de anumiţi factori. În vederea fundamentării cheltuielilor ce se înscriu în bugetele locale se aplică diferite metode.

Potrivit metodei automate se iau drept bază pentru întocmirea bugetului pe anul următor (t+1) veniturile şi cheltuielile penultimului an (t-1), an al cărui exerciţiu a fost încheiat. Aceasta deoarece la întocmirea proiectului de buget pentru anul următor nu se cunosc încă realizările certe ale bugetului pe anul în curs (t). Metoda este simplă, nu necesită un volum mare de lucrări, dar prezintă dezavantajul că este departe de realitate, deoarece condiţiile economice, sociale şi politice existente cu doi ani în urmă nu se pot menţine ca atare şi în anul pentru care elaborează proiectul de buget local.

În România aplicarea acestei metode nu poate conduce la o fundamentare corectă a veniturilor şi cheltuielilor ce se vor înscrie în bugetele locale din cauza modificărilor legislative ce vizează impozitele şi taxele, desele rectificări ale bugetului de stat prin care se diminuează sau sau măresc sumele transferate către bugetele locale, rata inflaţiei, comportamentul contribuabililor, etc.

O altă metodă de fundamentare a cheltuielilor bugetelor locale este metoda majorării (diminuării) şi constă în aceea că se iau în considerare rezultatele exerciţiilor bugetare pe un interval de cinci sau mai mulţi ani consecutivi din perioada premergătoare anului pentru care se elabo­rează proiectul de buget. Pe baza acestor date se determină ritmul me­diu anual de creştere (sau descreştere) a cheltuielilor buge­tare. Având în vedere acest ritm se determină nivelul cheltuielilor bugetului local pe anul următor. Determinarea cheltuielilor din bugetele locale prin ex­trapolarea tendinţelor rezultate din evoluţia indicatorilor, aferenţi perioa­dei considerate drept bază, este aproximativă, deoarece în fiecare an intervin factori noi care pot avea o influenţă mai mare sau mai mică asupra bugetului local. În plus, procedeul transpune în viitor influenţele negative ale unor fenomene economico-financiare ce s-au manifestat în anii care au servit drept bază de calcul.

Metoda automată şi cea a majorării (diminuării)sunt ineficiente în perioade de instabilitate economică şi depreciere monetară accentuată (Cigu, 2011) ceea ce ne determină să apreciem că nu se poate aplica în cazul ţării noastre. Acesta reprezintă de altfel şi motivul principal pentru care s-a ajuns la metoda evaluării directe a cheltuielilor bugetare.

Metoda evaluării directe presupune efectuarea unor calcule detaliate pentru fiecare categorie de cheltuieli. În acest scop, se au în vedere atât situaţia execuţiei a bugetului local pe anul în curs şi previziunile în domeniul economic şi social pentru anul bugetar următor. La estimarea veniturilor aferente bugetului pe anul viitor se ţine seama de nivelul acestora prevăzut pentru anul în curs, care se ajustează în funcţie de eventualele modificări ce vor interveni în legislaţia cu privire la cheltuieli, precum şi de influenţa unor factori de natură economică, socială şi politică, ca şi de conjunctură internaţională.

Fundamentarea cheltuielilor publice din bugetele locale se realizează în directă core­laţie cu rata estimată a inflaţiei şi cu nivelul previzibil al cursului de schimb al monedei naţionale în anul pentru care se elaborează bugetele locale.

În acest context, o importanţă deosebită prezintă evaluarea cheltu­ielilor publice la nivelul necesităţilor anului bugetar următor. Aceasta pre­supune o armonizare a solicitărilor de credite bugetare cu posibilităţile economiei reale de a susţine, cu venituri corespunzătoare, creşterea cheltuielilor publice.

Metoda evaluării directe, deşi este considerată a fi mai aproape de realitate, totuşi nu asigură o dimensionare riguroasă a indicatorilor bugetari, impunându-se rectificări ale acestora în timpul execuţiei bugetelor locale. Deşi necesită un volum mai mare de lucrări, această metodă are avantajul că oferă posibilitatea de a fundamenta cheltuielile bugetelor locale pe baza unor informaţii mai ample şi permite luarea în calcul a unor factori de influenţă directă asupra acestora, diminuănd gradul de aproximaţie, dar fără să asigure o cuantificare exactă.

Suntem de părere că autorităţile locale din România care folosesc această metodă în fundamentarea proiectelor de bugete locale procedează corect deoarece dimensionarea cheltuielilor cuprinse în buget este foarte aproape de realitate în condiţiile unei stabilităţi a condiţiilor social economice.

Pe de altă parte, trebuie să menţionăm faptul că metodele clasice de evaluare a cheltuielilor bugetare prezintă anumite limite determinate de volumul insuficient de informaţii şi de imposibilitatea previzionării şi cuantificării efectelor unor factori ce vor influenţa în viitor economia reală şi financiară a unei ţări. În plus, meto­dele clasice nu vizează eficienţa acţiunilor ce se vor realiza cu mijloace bugetare şi nu urmăresc corelarea cheltuielilor la nivelul tuturor institu­ţiilor ce concură la realizarea unui anumit obiectiv din resursele bugetului local.

În opinia noastră pentru îmbunătăţirea procesului bugetar local, în faza elaborării bugetelor locale, pe lângă utilizarea metodei evaluării directe, ar putea fi folosite metodele statistice de tip econometric sau matematice dar care să fie clare şi simple, să se bazeze pe informaţiile din evidenţele administraţiilor locale şi să poată fi aplicate uşor de funcţionari.

**3. Fundamentarea cheltuielilor publice locale**

Fundamentarea, dimensionarea şi repartizarea cheltuielilor bugetelor locale pe ordonatori de credite, pe destinaţii, respectiv pe acţiuni, activităţi, programe, proiecte, obiective, se efectuează în concordanţă cu atribuţiile ce revin autorităţilor administraţiei publice locale, cu priorităţile stabilite de acestea, în vederea funcţionării lor şi în interesul colectivităţilor locale respective.

Fundamentarea şi aprobarea cheltuielilor bugetelor locale se efectuează în strictă corelare cu posibilităţile reale de încasare a veniturilor bugetelor locale, estimate a se realiza.

Suntem de părere că în contextul macroeconomic şi microeconomic actual este necesar ca fundamentarea cheltuielilor bugetelor locale trebuie să se facă ţinând cont de:

* cerinţele de dezvoltare economică;
* cerinţele social-culturale;
* cerinţele privind funcţionarea administraţiei locale.

**3.1. Fundamentarea cheltuielilor pentru dezvoltarea economiei locale**

Dezvoltarea socio-economică locală reprezintă un proces de dezvoltare în cadrul unei zone sau regiuni, proces ce are drept rezultat o îmbunătăţire a calităţii vieţii.

Dimensionarea cheltuielilor cu caracter economic este necesară atât pentru cunoaşterea posibilităţilor de acoperire a acestora, cât şi pentru stabilirea eficienţei utilizării resurselor respective. Eficienţa cheltuielilor privind acţiunile economice se determină şi se urmăreşte pe baza metodei de analiză costuri-avantaje sau costuri-eficacitate. Aceasta presupune definirea clară a obiectivelor care trebuie atinse, identificarea resurselor posibile şi a mijloacelor tehnice susceptibile de a fi luate în considerare în cadrul soluţiilor alternative proiectate.

De asemenea, pentru analiza eficienţei economice a acestor cheltuieli se stabilesc şi indicatori ai utilizării efective a resurselor după aceleaşi procedee. Cu ajutorul lor se compară previziunile sau rezultatele obţinute în perioadele anterioare cu cele privind perioadele pentru care se efectuează această analiză, identificându-se cauzele concrete care au determinat rezultatele constatate şi presupunând măsuri ce trebuie luate pentru îmbunătăţirea acestora (Ernst, 2006).

Pentru stabilirea nivelului cheltuielilor pentru acţiuni economice din bugetele locale aferente unei perioade de timp (un an) se folosesc instrumente specifice de normare. Astfel, pentru cheltuielile cu materii prime, materiale, combustibil, energie se stabilesc indici sau coeficienţi ai consumurilor specifice şi ai gradului de utilizare a acestora, în raport cu numărul de unităţi de produse finite care se pot obţine.

Pentru elaborarea şi analiza propunerilor pentru anul curent, din execuţia preliminată a cheltuielilor pe anul curent se scad cheltuielile aferente acţiunilor care nu se mai menţin în anul pentru care se elaborează bugetul local, şi se reîntregesc cheltuielile pentru unităţile şi acţiunile care au avut o durată mai mică de un an, obţinându-se astfel baza de pornire a cheltuielilor pentru unităţile şi acţiunile existente la finele anului de bază.

La stabilirea propunerilor de cheltuieli pentru anul curent se ţine seama de următoarele:

* Propunerile pentru cheltuielile de capital se determină în raport cu fiecare investiţie, lucrare pe bază de devize estimative, precum şi pe baza prevederilor din proiectele respective, în toate cazurile urmând a se întocmi memorii justificative cu privire la necesitatea, oportunitatea şi eficienţa executării lucrării.
* Propunerile pentru cheltuielile curente se determină ţinându-se seama de cheltuielile medii pe un indicator realizate în anul de bază, îmbunătăţite prin eliminarea cheltuielilor care nu se vor mai repeta. La cheltuielile pentru prestări servicii se prevăd sumele necesare pentru cheltuielile cu curentul electric, apă, canal, poştă, telefon, încălzire, ţinându-se seama de cheltuiala medie pe un indicator, preţurile şi tarifele serviciilor respective. La reparaţiile capitale şi la cele curente se determină cheltuielile în funcţie de costul de deviz al lucrărilor.

**3.2. Fundamentarea cheltuielilor pentru acţiuni social-culturale din bugetele locale**

Cheltuielile pentru acţiunile social-culturale sunt:

* cheltuielile pentru învăţământ;
* cheltuielile pentru cultură şi artă;
* cheltuielile pentru sănătate;
* cheltuielile pentru asigurări şi asistenţa socială.

Cheltuielile destinate acţiunilor social-culturale sunt acoperite din surse publice sau private. (respectiv fondurile bugetare şi veniturile realizate de instituţiile social-culturale).

a) Cheltuielile publice pentru învăţământsunt suportate în cea mai mare parte de administraţia centrală, care organizează şi conduce învăţământul, şi parţial din bugetul local al unităţii administrativ-teritoriale care are în teritoriul său unităţile şcolare. Planificarea cheltuielilor pentru învăţământ, determinarea nivelului anual al acestora, a surselor de acoperire şi, mai ales, a modului de repartizare şi utilizare a lor prezintă o importanţă deosebită. Fundamentarea acestor cheltuieli se face în funcţie de o serie de elemente specifice referitoare la contingentele şcolare (copiii, elevii, studenţii) cuprinşi în anul respectiv de învăţământ dar şi la costul unitar pe forme şi unităţi de învăţământ. Eficienţa economică a cheltuielilor pentru învăţământ poate fi exprimată în mod sintetic prin contribuţia acestuia la creşterea economică.

b) În scopul realizării unor obiective ale politicii sociale privind serviciile culturale, artistice**,** autorităţile publice îndreaptă o parte din resursele financiare spre organizarea şi funcţionarea unor instituţii specializate în aceste domenii, cum ar fi instituţiile de cultură, artă, patrimoniu cultural, formaţiile artistice ş.a.

Resursele financiare destinate culturii şi artei, alături de cele pentru învăţământ, contribuie la creşterea calităţii capitalului uman (crearea şi îmbogăţirea nivelului cultural, cultivarea gusturilor şi idealurilor morale şi estetice, ridicarea gradului de educaţie şi civilizaţie îşi aduc aportul la formarea personalităţii umane). Prin urmare aceste resurse financiare intră în componenţa investiţiei în resursele umane; având un efect indirect şi mai îndepărtat şi influenţând pozitiv activitatea economică şi socială şi contribuind la creşterea economică.

Activitatea desfăşurată de aceste instituţii se poate concretiza în anumite bunuri materiale de valoare spirituală sau se prezintă sub forma unor servicii cultural-artistice. Activităţile cultural-artistice se finanţează de la buget, fie integral, fie parţial prin acordarea de subvenţii în completarea veniturilor proprii.

Calcularea, analiza şi urmărirea unor indicatori specifici ai acţiunilor de cultură şi artă, cum sunt: numărul de biblioteci, case de cultură, muzee, teatre, numărul de cititori, vizitatori, spectatori, permit formularea unor aprecieri şi concluzii privind corelaţia între dinamica acestora şi dinamica resurselor financiare alocate (Ernst, 2006).

Finanţarea cheltuielilor instituţiilor pentru cultură şi artă se realizează prin:

a) finanţarea bugetară pentru întreţinerea şi funcţionarea instituţiilor respective şi vărsarea la buget a eventualelor venituri realizate;

b) autofinanţarea unor activităţi cultural-artistice, respectiv reţinerea veniturilor realizate pentru a acoperi unele cheltuieli stabilite şi primirea în completarea unor subvenţii de la buget;

c) autofinanţarea integrală în cazul instituţiilor care au venituri suficiente pentru a-şi asigura cheltuielile.

Tendinţa manifestată în acest domeniu vizează două aspecte:

- primul aspect priveşte redimensionarea cheltuielilor din bugetul local, concomitent cu reevaluarea corectă a veniturilor, pentru ca subvenţiile de completare alocate de la bugetul local să fie mai riguros determinate;

- al doilea aspect se referă la cointeresarea instituţiilor de cultură şi artă în dezvoltarea unor activităţi producătoare de venituri, fără afectarea calităţii actului de cultură.

c) Cheltuielile publice locale pentru sănătate sunt foarte importante pentru colectivitatea locală care este interesată pentru o stare bună de sănătate a populaţiei, constituind un factor determinant pentru dezvoltarea socio-economică a acestora. Conform legislaţiei în vigoare (Parlamentul României, 2006) s-a reglementat transferul spitalelor din administrarea Ministerului Sănătăţii în administrarea consiliilor judeţene sau consiliilor locale dar cu menţinerea modului de finanţare, respectiv prin contractele de furnizare de servicii medicale ale spitalelor publice cu Casa de asigurări de sănătate. Bugetele locale participă la finanţarea unor cheltuieli de administrare şi funcţionare, respectiv bunuri şi servicii, investiţii, reparaţii capitale, consolidare, extindere şi modernizare, dotări cu echipamente medicale ale unităţilor sanitare cu paturi transferate, în limita creditelor bugetare aprobate cu această destinaţie în bugetele locale (Ichim, 2017).

O importanţă deosebită în fundamentarea cheltuielilor pentru sănătate o reprezintă indicatorii care reflectă cheltuielile medii anuale pentru întreţinerea şi funcţionarea unităţilor medicale pe un locuitor din raza teritorială, cheltuiala medie zilnică de hrană pe un pat din spitale, din sanatorii, precum şi cheltuiala de întreţinere şi funcţionare a maşinilor care deservesc aceste unităţi sanitare.

Cheltuielile pentru sănătate prezintă o tendinţă de creştere, ca urmare a: amplificării nevoilor de ocrotire a sănătăţii efect al creşterii numărului populaţiei şi modificarea structurii sale, accentuării factorilor de risc, creşterii costului prestaţiilor medicale.

d) Cheltuielile publice pentru asigurări şi asistenţa socială se referă în principal la ajutorarea bătrânilor, persoanelor cu handicap, invalizilor şi a altor persoane lipsite de venituri şi susţinători. Dintre formele sub care se realizează asistenţa socială, menţionăm ajutoarele pentru bătrâni fără venituri sau alte persoane marginalizate social care cuprind ajutoare băneşti acordate sau întreţinerea oferită în aşezămintele speciale pentru bătrâni, handicapaţi, invalizi.

Legislaţia în vigoare prevede faptul că „*la fundamentarea anuală a sumelor necesare asigurării plăţii beneficiilor de asistenţă socială se ţine cont de următoarele elemente: a) numărul de beneficiari înregistraţi în anul anterior; b) estimarea numărului de beneficiari pentru anul bugetar în funcţie de evoluţiile economice, demografice şi sociale, precum şi de indicatorii macroeconomici înregistraţi; c) cuantumul nominal sau, după caz, cuantumul mediu al beneficiului de asistenţă socială. Se iau în considerare la fundamentarea bugetară şi beneficiile de asistenţă socială care urmează să fie acordate, aprobate în condiţiile legii*” (Parlamentul României, 2011),

În cadrul cheltuielilor pentru asistenţă socială sunt alocate fonduri pentru căminele de bătrâni, cămine spital pentru persoane cu handicap, cantine de ajutor social, centre de primire minori şi pentru plasament familial. Pentru fundamentarea nivelului acestor cheltuieli în cadrul unui buget local se ţine seama de următorii indicatori:

- numărul persoanelor care nu au nici o sursă de venit;

- numărul mediu anual de asistaţi din căminele de bătrâni şi cheltuiala medie pentru un asistat;

- numărul mediu anual de asistaţi în căminele de ajutor social şi cheltuiala medie pentru un astfel de asistat;

- numărul mediu de persoane cu handicap şi cheltuiala medie.

**3.3. Fundamentarea cheltuielilor pentru întreţinerea şi funcţionarea organelor locale ale administraţiei**

Pentru fundamentarea cheltuielilor publice din bugetele locale pentru întreţinerea şi funcţionarea organelor locale ale administraţiei de stat, se are în vedere faptul că pentru cheltuiala cu salariile personalului se înscriu creditele bugetare corespunzătoare fondului de salarii propus. Este obligatoriu ca prognozarea şi planificarea cheltuielilor de personal să pornească de la aprobarea dimensionării şi structurii organizatorice a serviciilor publice din subordinea administraţiilor locale. Acest lucru trebuie să se facă la un nivel care să asigure atât derularea în bune condiţii a activităţii cât şi ocuparea integrală a fondului de timp al angajaţilor administraţiei publice locale. La această categorie de cheltuieli privind funcţionarea organelor autorităţilor locale se determină şi se înscriu sumele necesare funcţionării aparatelor executive ale administraţiilor locale, atât pentru cheltuielile curente cât şi cele de capital şi, nu în ultimul rând, cheltuieli ocazionate de desfăşurarea activităţii Consiliilor locale/judeţene şi Consiliului General al Municipiului Bucureşti..

Metodele utilizate în practică pentru prognozarea acestui tip de cheltuieli sunt în general din categoria evaluării directe sau a evaluării automate, dar combinate cu metode moderne de tip cost avantaje, urmărind îndeplinirea atribuţiilor conferite de lege administraţiilor locale în condiţii de economicitate şi eficienţă.

**4. CONCLUZII**

Elaborarea proiectelor bugetelor în calitate de fază a procesului bugetar local local poate fi considerată fundamentală, deoarece de analiza şi proiecţia veniturilor şi cheltuielilor pentru anul următor depinde finanţarea serviciilor publice locale în perioada respectivă. În cadrul etapei de elaborare a bugetului local, fundamentarea cheltuielilor ocupă un loc foarte important. Din cele expuse în cadrul acestei lucrări rezultă că între factorii ce condiţionează mărimea cheltuielilor bugetare se înscriu şi unii de ordin subiectiv, inclusiv fenomene cu acţiune aleatoare sau imprevizibilă ceea ce face ca fundamentarea cheltuielilor care se înscriu în bugetele locale să fie un demers laborios şi foarte sensibil.

Suntem de acord cu opinia conform căreia dintre metodele de fundamentare a cheltuielilor bugetelor locale, în România ar trebui utilizată metoda evaluării directe Deşi necesită un volum mai mare de lucrări, această metodă are avantajul că oferă posibilitatea de a fundamenta cheltuielile bugetelor locale pe baza unor informaţii mai ample şi permite luarea în calcul a unor factori de influenţă directă asupra acestora, diminuând gradul de aproximaţie, dar fără să asigure o cuantificare exactă. Pe lângă utilizarea metodei evaluării directe, ar putea fi folosite metodele statistice de tip econometric sau matematice dar care să fie clare şi simple, să se bazeze pe informaţiile din evidenţele administraţiilor locale şi să poată fi aplicate uşor de funcţionari.

Din cercetarea efectuată prin prezenta lucrare rezultă faptul că în condiţiile actuale este necesar ca proiectarea, fundamentarea şi elaborarea bugetelor locale trebuie să se ţină seama de cerinţele de dezvoltare economică, cerinţele social-culturale şi cerinţele privind funcţionarea administraţiei locale*.*

**BIBLIOGRAFIE**

1. Cigu, Elena, (2011), *Finanţele publice locale: rolul lor în întărirea autonomiei unităţilor administrativ-teritoriale*, Editura Tehnopress, Iaşi

2. Ernst, Alina, (2006), *Cheltuielile publice locale in contextul actual european,* Analele Universităţii din Oradea, Ştiinţe Economice, Sectiunea: Finanţe, contabilitate şi bănci, Tom XV, Volumul II, p.559

3. Filip, Gheorghe, (2002), *Finanţe publice*, Editura Junimea, Iaşi

4. Ichim, Cristinel, (2017), *Public expenditure on health in local budgets*, The USV Annals of Economics and Public Administration Volume 17, Issue 1(25), pp. 129-135

5. Voinea, Gheorghe M., (2011), *Finanţele publice locale şi administrarea lor eficientă*, Editura Economică, Bucureşti.

6. Parlamentul României, (2006), *Legea nr. 95/2006 privind reforma în domeniul sanătăţii*, publicată în Monitorul Oficial al României, Partea I, nr. 372 din 28 aprilie 2006

7. Parlamentul României, (2011), *Legea asistenţei sociale nr. 292/2011*, publicată în Monitorul Oficial al României, Partea I, nr. 905 din 20.12.2011 cu modificările şi completările ulterioare, art. 129 alin. 2 şi 3